ΑΠΟΦΑΌΗ ΤΗΣ ΕΠΙΤΡΟΠΉΣ της 6ης Ιουνίου 2005 για την κατανομή μιας πρόσθετης ημέρας απουσίας από λιμάνι στη Δανία και στο Ηνωμένο Βασίλειο σύμφωνα με το παράρτημα IVα του κανονισμού (ΕΚ) αριθ. 27/2005 του Συμβουλίου [κοινοποιηθείσα υπό τον αριθμό Ε(2005) 1657] (Τα κείμενα στη δανική και αγγλική γλώσσα είναι τα μόνα αυθεντικά) (2005/425/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 27/2005 του Συμβουλίου, της 22ας Δεκεμβρίου 2004, περί καθορισμού, για το 2005, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε άλλα ύδατα που απαιτούνται περιορισμοί αλιευμάτων (1), και ιδίως το παράρτημα IVα σημείο 6 στοιχείο ε), Εκτιμώντας τα ακόλουθα: (1) Στο παράρτημα IVα σημείο 6 στοιχείο α) του κανονισμού (ΕΚ) αριθ. 27/2005 προσδιορίζεται ο αριθμός ημερών κατά τις οποίες ορισμένα κοινοτικά αλιευτικά σκάφη μπορούν να απουσιάζουν από λιμάνια στις γεωγραφικές περιοχές που καθορίζονται στο σημείο 2 του εν λόγω παραρτήματος από την 1η Φεβρουαρίου έως τις 31 Δεκεμβρίου 2005. (2) Το σημείο 6 στοιχείο ε) του εν λόγω παραρτήματος δίνει τη δυνατότητα στην Επιτροπή να κατανείμει σε σκάφη μία πρόσθετη ημέρα απουσίας από λιμάνι στην περίπτωση που φέρουν επ’ αυτών αλιευτικά εργαλεία που αναφέρονται στο σημείο 4 στοιχείο α) με μέγεθος ματιών μεγαλύτερο των 120 mm, κατόπιν αιτήσεως κράτους μέλους και υπό τον όρο ότι το οικείο κράτος μέλος έχει αναπτύξει σύστημα αυτόματης αναστολής αλιευτικών αδειών στην περίπτωση παραβάσεων. (3) Η Δανία και το Ηνωμένο Βασίλειο έχουν υποβάλει αίτηση και παρέσχον πληροφορίες σχετικά με σύστημα αυτόματης αναστολής αλιευτικών αδειών στην περίπτωση παραβάσεων αλιευτικών σκαφών που φέρουν επ’ αυτών βενθοπελαγικές τράτες, γρίπους ή παρόμοια συρόμενα εργαλεία με μέγεθος ματιών μεγαλύτερο των 120 mm εκτός από τις δοκότρατες. (4) Ενόψει των στοιχείων που υποβλήθηκαν, θα πρέπει να κατανεμηθεί μία πρόσθετη ημέρα στη Δανία και στο Ηνωμένο Βασίλειο για αλιευτικά σκάφη που φέρουν επ’ αυτών αλιευτικά εργαλεία που αναφέρονται στο παράρτημα IVα σημείο 4 στοιχείο α) του κανονισμού (ΕΚ) αριθ. 27/2005 με μέγεθος ματιών 120 mm, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Κατανέμεται μία πρόσθετη ημέρα, σε σχέση προς εκείνες που καθορίζονται στο παράρτημα IVα σημείο 6 στοιχείο α) του κανονισμού (ΕΚ) αριθ. 27/2005, κατά τη διάρκεια κάθε ημερολογιακού μήνα, σε σκάφη από τη Δανία και το Ηνωμένο Βασίλειο που φέρουν επ’ αυτών βενθοπελαγικές τράτες, γρίπους ή παρόμοια συρόμενα εργαλεία με μέγεθος ματιών μεγαλύτερο των 120 mm, εκτός από τις δοκότρατες. Άρθρο 2 Σκάφος στο οποίο κατανέμεται μία πρόσθετη ημέρα σύμφωνα με το άρθρο 1 δεν μπορεί να μεταβιβάσει την ημέρα αυτή σε οποιοδήποτε άλλο σκάφος εκτός εάν: α) το άλλο αυτό σκάφος χρησιμοποιεί πάντοτε αλιευτικά εργαλεία μεγέθους ματιών μεγαλύτερου των 120 mm· β) πληρούνται οι όροι που καθορίζονται στο παράρτημα IVα σημείο 10 του κανονισμού (ΕΚ) αριθ. 27/2005. Άρθρο 3 Η παρούσα απόφαση απευθύνεται στο Βασίλειο της Δανίας και στο Ηνωμένο Βασίλειο της Μεγάλης Βρετανίας και της Βορείου Ιρλανδίας. Βρυξέλλες, 6 Ιουνίου 2005.

[Source: multi_eurlex | Tokens: 2818]